Bíonn Lá na hEorpa ann gach bliain ar an 9 Bealtaine agus an lá sin déantar ceiliúradh ar shíocháin agus ar aontacht san Eoraip. Is ar an dáta sin a tugadh an óráid stairiúil dá ngairtear Dearbhú Schuman, inar leag sé amach an smaoineamh a bhí aige maidir le cineál nua de chomhar polaitiúil san Eoraip, a d'fhágfadh nach bhféadfaí a shamhlú go mbeadh cogadh idir náisiúin na hEorpa ann arís. Féachtar ar mholadh Schuman mar thús an tionscadail as ar fhás an tAontas Eorpach.